ডাব্বু কে মা আদর করে ঘোঁতন বলে। কখনো বলে পুচকুন। মায়ের তো ডাব্বু ছাড়া কেউ নেই। ডাব্বুর বাবা অনেকদিন আগেই আকাশে চলে গেছে। বহু দূর আকাশে। হয়েছিল কী বাবা ডাব্বুর জন্য বেলুন কিনছিল, অনেক গ্যাস বেলুন। সেই যেগুলো হাত থেকে ছাড়া পেলেই হুউউস করে আকাশে হারিয়ে যায়। বাবা একসঙ্গে লাল , নীল গোলাপি অনেকগুলো বেলুন কিনে আনছিল ডাব্বুর জন্মদিনে। একশোটারও বেশি বেলুন। তো হঠাৎ বেলুন গুলো বাবাকে নিয়ে ওপরে উঠতে শুরু করলো। আর এক নিমেষের মধ্যেই ওই উপরে মেঘের রাজ্যে হারিয়ে গেলো। ডাব্বুর মা কত কাঁদলো , কত ডাকলো কিন্তু ডাব্বুর বাবার সাড়া পেলোনা।